Kaktussen

De kaktussen (wittenskiplike namme: Cactaceae) foarmje in famylje fan 'e stamme fan 'e blêdplanten (Euphyllophyta), de klasse fan 'e bedutsensieddigen (Angiospermae) en it skift fan 'e miereftigen (Caryophyllales). Ta dizze famylje hearre likernôch 1.750 soarten fetplanten, dy't derom bekend steane dat dat se kserofiten binne (graach oer drûchte meie) en in protte skerpe stikels hawwe. Se komme foar yn in wiid ferskaat oan grutte en foarm. Kaktussen binne lânseigen yn 'e Nije Wrâld, fan Patagoanje yn it suden oant it binnenlân fan Westlik Kanada yn it noarden. De iennichste útsûndering op dy regel is de mistelkaktus (Rhipsalis baccifera), dy't ek yn Afrika en Sry Lanka foarkomt. Yn Jeropa binne kaktussen benammen bekend as keamerplanten dy't net ferlet hawwe fan folle fersoarging. 

Etymology
De namme "kaktus" is in latinisearring fan it Aldgrykske wurd κάκτος, káktos. Dat wie in oantsjutting dy't oarspronklik troch de wiisgear en natoerûndersiker Teofrastus (371–287 f.Kr.) brûkt waard foar in stikelige plant wêrfan't de identiteit no ûnwis is. Der wurdt wol tocht dat it gie om 'e kardoen of artisjokstikel (Cyanara cardunculus), in plant dy't nau besibbe is oan 'e artisjok (Cynara scolumus).

Fersprieding
Kaktussen binne lânseigen yn Noard- en Súd-Amearika. Se groeie benammen yn gebieten mei in ôfwikseling fan drûge en minder drûge (mar net bot wiete) jiertiden. In stikmannich soarten komt krekt foar yn it tropysk reinwâld fan it Amazônegebiet. Wer oaren groeie oant yn it suden fan 'e Kanadeeske provinsjes Britsk-Kolumbia en Alberta, dêr't se winterhurd wêze moatte. Dy kaktussen soene ek yn West-Jeropa oerlibje kinne, mitsdat der in goede ôfwettering en in beskate beskutting tsjin 'e rein bean wurdt. 

Kaktussen binne troch de minske nei withoefolle plakken bûten de Nije Wrâld ta brocht, en yn guon kriten binne se sels sa ynboargere rekke dat se dêre karakteristyk foar it lânskip wurden binne, lykas yn 'e drûgere regio's fan 'e lannen om 'e Middellânske See hinne en op 'e Kanaryske Eilannen. Yn Austraalje hawwe skiifkaktussen as ynvasive eksoaten in ekologyske ramp feroarsake.

Der is ien kaktussoarte dy't bûten Noard- en Súd-Amearika lânseigen is. Dat is de mistelkaktus (Rhipsalis baccifera), dy't behalven yn 'e Nije Wrâld ek foarkomt yn 'e tropyske dielen fan Afrika en op Madagaskar en Sry Lanka. Botanisy fermoedzje dat de sieden fan dy plant troch fûgels út 'e Nije Wrâld oerbrocht binne nei de Alde Wrâld. Dy natuerlike kolonisaasje is net wat fan 'e lêste tiid; de mistelkaktus komt al tûzenen jierren yn 'e Alde Wrâld foar, sa lang dat de populaasjes yn 'e Alde Wrâld no aparte ûndersoarten foarmje.

Uterlike skaaimerken
Kaktussen binne fetplanten wêrfan't de blêden troch evolúsje ta stikels wurden binne. In útsûndering op dy regel wurdt foarme troch de fjouwer soarten blêdkaktussen út 'e ûnderfamylje Pereskioideae. De korrekte botanyske term foar in stikel dy't in blêd ferfangt, is eins "toarne", mar yn 'e folksmûle wurdt dy oantsjutting foar kaktusstikels mar selden brûkt. Der besteane in protte oare soarten fetplanten, ek yn 'e Alde Wrâld, wêrfan't party sels stikels hawwe. Karakteristyk foar kaktussen is lykwols dat de stikels út in areoal groeie, in filtich plakje dêr't se op ynplante steane, en dat eins in sterk redusearre tûke is. Dy spesjalisearre struktueren binne unyk foar kaktussen en ûnderskiede har fan oare toarnige fetplanten, lykas aloë (Aloe). 

De stikels beskermje de plant net inkeld fierhinne tsjin oanfraat troch herbivoare en omnivoare bisten, mar teffens wurdt de ôfjefte fan wetter troch ferdamping redusearre, mei't it blêdoerflak suver nihyl is. De stikels spylje ek in rol by de waarmtehúshâlding fan 'e plant. Fotosynteze fynt by kaktussen (útsein de blêdkaktussen) net plak yn 'e blêden, sa't by oare planten it gefal is, mar yn 'e langere griene stâlen of (by de gruttere soarten) stammen. Yn it binnenste fan 'e stâlen en stammen slane de planten wetter op. 

Wat foarm en grutte oangiet, bestiet der in protte fariaasje tusken ûnderskate soarten kaktussen. De lytste kaktussoarte is de Liliputkaktus (Blossfeldia liliputiana), dy't yn folgroeide steat in diameter fan net mear as likernôch 1 sm hat. De grutste (frijsteande) kaktus is de Meksikaanske reuzekardoen (Pachycereus pringlei), mei in dokumintearre maksimumhichte fan 19.20 m. Alle kaktussen bringe blommen fuort, dy't faak ek út deselde areoalen groeie as de stikels. De measte soarten binne deibloeiers, mar in stikmannich, lykas de keninginne fan 'e nacht (Selenicereus grandiflorius), iepenje har grutte blommen inkeld nachts, wannear't de bestowing plakfynt troch nachtaktive ynsekten en troch flearmûzen. Datselde jildt foar de kaktussen dy't ytbere pitaja's (of drakefruchten) fuortbringe, lykas de wytfleizige drakefruchtkaktus (Selenicereus undatus) en de giele drakefruchtkaktus (Selenicereus megalanthus).

Libbenswize
Krekt as oare fetplanten binne kaktussen goed oanpast oan it bestean yn drûge en waarme omstannichheden. Se groeie foar it meastepart yn 'e woastyn of de healwoastyn, hoewol't in minderheid krekt oanpast is oan it tropysk reinwâld fan it Amazônegebiet. Dêr groeie kaktussen as epifyt op beamtûken, dêr't, nettsjinsteande de deistige grutte hoemannichte rein dochs drûge omstannichheden hearskje om't de rein fuortendaliks fan 'e tûken ôfrint. Wer oare soarten hawwe har oanpast oan it klimaat yn Patagoanje, yn 'e súdpunt fan Súd-Amearika, of yn it binnenlân fan 'e Westlik Kanada. Beide gebieten binne wol drûch, mar winterdeis beslist net waarm.

In protte kaktussoarten hawwe koarte groeiseizoenen en lange slieptiden, mar binne by steat en reägearje tige fluch om te profitearjen fan elts bytsje delslach. Dat dogge se mei har wiidweidige, mar frij ûndjippe woartelstelsel, dat fluch elts wetter dêr't it mei yn kontakt komt, absorbearret. De stâlen of stammen fan kaktussen hawwe gauris kannelueres (ynkepings yn 'e lingterjochting), lykas dêr't yn 'e arsjitektuer pylders mei fersierd wurde. It tal fan dy 'kannelueres' korrespondearret mei in getal yn 'e Fibonacci-siferrige (2, 3, 5, 8, 13, 21, 34, ensfh.). De 'kannelueres' litte ta dat de kaktus yn drûge tiden fanwegen wettergebrek syn omtrek lytser meitsje kin, en by rein opsette kin troch wetterabsorbsje.

Famylje-opbou
De famylje fan 'e kaktussen omfettet sa'n 1.750 ûnderskate soarten, ferdield oer 125–130 skaaien. Botanisy binne it noch net iens oer de krekte yndieling fan 'e soarten en de skaaien. De hoop wie dat nije techniken om 'e planten op molekulêr nivo te ûndersykjen in stabilisearjende útwurking hawwe soe op 'e klassifikaasje fan kaktussen, mar de foaroansteande botanikus David Hunt skreau yn 2016: "[…] oant no ta hat it krekt it tsjinstelde effekt." De famylje wurdt ornaris opdield yn fjouwer ûnderfamyljes, lykas hjirûnder werjûn.
 famylje kaktussen (Cactaceae)
 ûnderfamylje gûanakokaktussen (Maihuenioideae): 1 skaai mei 2 soarten
 ûnderfamylje blêdkaktussen (Pereskioideae): 1 skaai mei 4 soarten
 ûnderfamylje skiifkaktussen (Opuntioidaee): 15 skaaien mei 220–250 soarten
 ûnderfamylje echte kaktussen (Cactioideae): 110–115 skaaien mei 1.500–1.550 soarten (oftewol 86% fan alle kaktussen)

Gebrûk troch de minske
Beskate, fral lytsere kaktussen wurde troch de minske as keamerplant holden. Yn gebieten mei in drûch en waarm klimaat wurde kaktussen ek as túnplant brûkt. In beheind tal soarten is sels yn it Nederlânske klimaat winterhurd, mitsdat der troch drainaazje beskerming bean wurdt tsjin "ferdrinking" troch de fierstente grutte delslachhoemannichten hjirre. 

Yn 'e lannen om 'e Middellânske See hinne wurde skiifkaktussen in protte brûkt as ôffreding fan terreinen, in bytsje sa't men yn Nederlân stikeltrie ynset. Oare soarten kaktussen bringe ytbere fruchten fuort, lykas pitaja's (drakefruchten). Guon kaktussen, lykas de San-Pedrokaktus (Echinopsis pachanoi) en de peyote (Lophophora williamsii), befetsje de stof meskaline en wurde wol brûkt as psychedelikum. Benammen peyote stiet dêrom bekend, mei't der om dy plant hinne tradisjonele Yndiaanske seremoanjes ûntstien binne. Yn Meksiko wurdt ek wol sterke drank stookt út it sop fan 'e kaktusfiich, de frucht fan 'e fiichkaktus (Opuntia ficus-indica).


Kategory:Miereftige
Kategory:Plantefamylje